钦定古今图书集成/明伦汇编/氏族典/第263卷 > 王处存
## 钦定古今图书集成/明伦汇编/氏族典/第263卷 > 王处存

按《唐书王处存传》：“处存，京兆万年人。世籍神策军，家
胜业里，为天下高赀。父宗巧射利，侈靡自奉，僮千人，
以此奋。累除检校司空、金吾大将军，遥领兴元节度
使。处存自右军镇使历检校刑部尚书、定州制置使，
累迁义武节度使。黄巢陷京师，处存号哭不俟诏，分
麾下兵二千，间道至山南卫乘舆外，约王重荣连盟”，
进屯渭桥，而泾州行军司马唐弘夫亦屯渭北。诏处
存检校尚书右仆射督战，俄拜东南面行营招讨使。
中和二年，授京城东面都统。素善李克用，遣使十辈，
晓譬迎劝，卒共平京师。王铎差兴复功，以勤王举义，
处存为第一；收城破贼，克用为第一。迁检校司空。复
出兵三千，属大将张公庆，会诸军捕巢泰山，灭之。进
检校司徒、同中书门下平章事。田令孜讨王重荣，徙
处存节度河中。处存临事通便宜，有大将风。善修邻
驩，协穆太原以自助，远近同心。岁时讲兵，与诸镇抗，
无能侵轧者。累加侍中、检校太尉。卒，年六十五，赠太
子太师，谥曰“忠肃。”